पाएं अपने शहर की ताज़ा ख़बरें और फ्री ई-पेपरडाउनलोड करें
अब शहर से ज्यादा गांवों में कोरोना फैला हुआ है। हर गांव व परिवार में कोरोना के संदिग्ध मरीज मिल रहे हैं। जिन गांवों में स्वास्थ्य अमले ने कोरोना की जांच की, वहां 22 से लेक 60 तक मरीज मिले हैं, वहीं जहां यह जांच नहीं की गई, वहां ग्रामीण झोलाछाप डाॅक्टरों का सहारा ले रहे हैं। रनारा, कुआखेड़ा सहित कुछ अन्य ऐसे गांव हैं, जहां पिछले 15 दिनों से मौत का सिलसिला शुरू हुआ जो थम नहीं रहा है।
गांवों में20 दिनों से महामारी ने पैर पसार लिए। हर घर में दो से चार मरीज बुखार से पीड़ित हैं। इसके बाद भी न तो जांच हो रही है और न कोई सैंपलिंग। ऐसे में ग्रामीण झोलाछाप के भरोसे इलाज करा रहे हैं। अब यह झोलाछाप डाॅक्टर भी संक्रमित होने लगे हैं। ऐसे में कुछ लोग शहर आकर इलाज कराने लगे, लेकिन अधिकांश केस ऐसे बिगड़े हुए हैं कि उन्हें सुधार पाना मुश्किल हो रहा है। अब झोलाछाप डाॅक्टर ही इनका सहारा बने हुए हैं जो बिना जांच किए इनका इलाज कर रहे हैं, जबकि इन्हे सर्दी, बुखार, गले मे खराश और सांस लेने में तकलीफ भी हो रही है।
ग्रामीण बुखार-सर्दी, बदन दर्द से पीड़ित, टाइफाइड का करा रहे इलाज
हर गांव के प्रत्येक घर में लोग बीमार हैं। भास्कर द्वारा रनारा, चाटूखेड़ा, ब्यावराकला, कुआखेड़ा, दरियापुर सहित दो दर्जन से अधिक गांवों में ग्रामीणों से चर्चा की तो कई गांवों में बुखार-सर्दी, बदन दर्द सहित अन्य बीमारी से लोग ग्रसित हैं। कई गांवों में टाइफाइड के चलते बुखार का भ्रम बना हुआ है, क्योंकि कोरोना में ओ और एच टाइफाइड पॉजिटिव आ रहा है। ऐसे में लोग झोलाछाप के यहां इसका इलाज करा रहे हैं। कोरोना को अनदेखा कर रहे हैं।
ऐसे समझें इन गांवों के ये हैं हालात
1. रनारा व कुआखेड़ा गांव में पिछले 15 दिन से कोरोना संक्रमण फैल रहा है। यहां दो दर्जन से अधिक लोग संक्रमित मिले हैं, वहीं गांव में आधी से ज्यादा आबादी बुखार से पीड़ित है। रनारा गांव में पिछले एक सप्ताह के दौरान 10 मौतें हो गईं। ग्रामीण कुशालसिंह, राहुल, जगदीश ने बताया कि हर घर में बुखार के मरीज हैं और गांव से रोज एक अर्थी उठ रही है। इसी तरह कुआखेड़ा में भी सात लोग अभी तक मर चुके हैं। इसके बाद भी यहां स्वास्थ्य विभाग की टीम ने सैंपलिंग नहीं की है। अब लाचार लोग घर में ही इलाज करा रहे हैं।
2. खिलचीपुर के बामनगांव में पिछले सप्ताह 22 लोग संक्रमित मिले थे। इसके बाद यहां मरीजों की संख्या लगातार बढ़ती गई। अब गांव के हरेक घर में बुखार के मरीज पड़े हैं। यही हालत ब्यावराकलां, दुंदाहेड़ी, दरियापुर, शेखनपुर सहित अन्य गांवों की है। यहां हर दूसरा व्यक्ति बुखार से ग्रसित है। ग्रामीण विजयसिंह, कालू, बापूलाल ने बताया कि अब ग्रामीण डरने लगे हैं ओर बिना मास्क के बाहर भी नहीं निकल रहे, लेकिन अब संक्रमण ज्यादा फैल गया, ऐसे में इन्हे संभाल पाना मुश्किल है।
गांवों से बिगड़कर आ रहे केस, इसके बाद भी जांच में नहीं कर रहे सहयोग
जिला अस्पताल में रोज करीब 450 से अधिक मरीज आ रहे हैं। इसमें से आधे से ज्यादा मरीज ग्रामीण क्षेत्र के हैं, वहीं 30 से अधिक नए मरीज रेफर होकर आते हैं। इसमें से औसतन 20 मरीज गांवों के हैं। सीएस डॉ. आरएस परिहार ने बताया कि इसमें आधे से ज्यादा गंभीर मरीज होते हैं, क्योंकि यह पहले तो बुखार को अनदेखा करते हैं फिर नियमित इलाज नहीं कराते हैं। जब गंभीर स्थिति बनती है, तब अस्पताल अाते हैं, तब तक मरीज में संक्रमण ज्यादा फैल चुका होता है।
शहर से ज्यादा गांवों में संक्रमण, गंभीर मरीज भी यहीं के, सतर्कता बरतें
इस समय शहर से ज्यादा गांवों के मरीज मिल रहे हैं। इसमें से गंभीर मरीज भी गांव से ही अस्पताल पहुंचे रहे हैं। पिछले तीन दिनों के आंकड़ों पर ध्यान दें तो जिला अस्पताल में सबसे ज्यादा संक्रमित व गंभीर मरीज खिलचीपुर व जीरापुर से आए हैं। इसमें से अधिकतर ग्रामीण क्षेत्र के हैं। डॉ योगेश दांगी ने बताया कि गांवाें में बीमार लोग कोरोना को लेकर गंभीर नहीं हैं।
इसी के चलते गंभीर अवस्था में आ रहे हैं। ज्यादातर ग्रामीण सांस में तकलीफ के बाद ही अस्पताल आ रहे हैं। डॉ दांगी ने बताया कि अभी कोरोना में प्लेटलेट्स कम हो रहे हैं, वहीं टाइफाइड भी पॉजिटिव आ रहा है, ऐसे में लोग कोरोना का इलाज कराने की बजाय टाइफाइड के इलाज में लग जाते हैं, जबकि यह अधिकतर केस में कोरोना के चलते आ रहा है। ऐसे में कोरोना से बचने पहले इलाज कराएं, ताकि संक्रमण नहीं फैले।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva zho_Hant eng_Latn